VENDIM

Nr. 41, datë 22.12.2021

NË EMËR TË REPUBLIKËS SË SHQIPËRISË
 Gjykata Kushtetuese e Republikës së Shqipërisë, e përbërë nga:

	Vitore Tusha
	kryetare;

	Elsa Toska
	anëtare;

	Marsida Xhaferllari
	anëtare;

	Fiona Papajorgji
	anëtare;

	Përparim Kalo
	anëtar;

	Sonila Bejtja
	anëtare,


me sekretare Enina Kotoni, në datën 22.12.2021, mori në shqyrtim në seancë plenare, mbi bazë dokumentesh, çështjen nr. 10 (K) 2021 të Regjistrit Themeltar, që i përket:

KËRKUESE: Kryetarja e Gjykatës Kushtetuese, zonja Vitore Tusha.
OBJEKTI: Deklarimi i mbarimit të mandatit të anëtarit të Gjykatës Kushtetuese, zotit Altin Binaj. 

BAZA LIGJORE: Nenet 127, pikat 1, shkronja “b”, 2 dhe 3, si dhe 129 të Kushtetutës së Republikës së Shqipërisë; nenet 8, pika 3 dhe 9, pikat 1, shkronja “b”, dhe 2, të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000). 

GJYKATA KUSHTETUESE,
pasi dëgjoi relatimin e bërë nga Kryetarja dhe administroi dokumentacionin e çështjes,

VËREN:

1. Presidenti i Republikës së Shqipërisë, me dekretin nr. 8121, datë 24.4.2013, ka emëruar zotin Fatos Lulo anëtar të Gjykatës Kushtetuese. Kuvendi i Republikës së Shqipërisë, me vendimin nr. 25/2013, datë 25.4.2013, ka dhënë pëlqimin për emërimin e anëtarit të Gjykatës Kushtetuese.
2. Në datën 2.5.2013, zoti Fatos Lulo ka bërë betimin para Presidentit të Republikës dhe ka filluar ushtrimin e mandatit deri në datën 7.8.2018, kur është larguar nga kjo detyrë me vendimin e datës 17.7.2018, të Kolegjit të Posaçëm të Apelimit.
3. Për shkak të krijimit të kësaj vakance, Kuvendi i Shqipërisë, si organ i emërtesës, në përputhje me parashikimet e reja kushtetuese dhe ligjore, në datat 28.8.2018, 21.8.2019 dhe 24.9.2020, ka shpallur dhe rishpallur hapjen e procedurës së aplikimeve për plotësimin e vendit vakant në Gjykatën Kushtetuese, vakancë e parakohshme.
4. Kuvendi i Shqipërisë, në përfundim të procedurave të vlerësimit dhe pikëzimit të kandidatëve, të zhvilluara nga Këshilli i Emërimeve në Drejtësi, pasi është njohur me praktikën dokumentare të vendimmarrjes dhe vlerësimit të këtij organi, listën përfundimtare të renditjes së kandidatëve të lejuar për kandidim dhe raportin e arsyetuar të renditjes së tyre për plotësimin e vendit vakant në Gjykatën Kushtetuese (vakancë e parakohshme), me vendimin nr. 77/2020, datë 17.12.2020, ka zgjedhur zotin Altin Binaj anëtar të Gjykatës Kushtetuese. Ky i fundit, në datën 22.12.2020, ka bërë betimin para Presidentit të Republikës. 
5. Në datën 7.12.2021, Kryetarja e Gjykatës Kushtetuese ka paraqitur kërkesë për deklarimin e mbarimit të mandatit të anëtarit të Gjykatës Kushtetuese, zotit Altin Binaj, për shkak të përfundimit të mandatit 9-vjeçar të plotësuar prej tij.
6. Gjykata vëren se neni 125, pika 3, i Kushtetutës, parashikon se gjyqtarët e Gjykatës Kushtetuese qëndrojnë në detyrë për 9 vjet, pa të drejtë riemërimi, kurse sipas nenit 127, pika 3, të saj, në rast se vendi i gjyqtarit mbetet vakant, organi i emërtesës emëron një gjyqtar të ri, i cili qëndron në detyrë deri në përfundimin e mandatit të gjyqtarit të larguar. Gjykata vëren, gjithashtu, se sipas nenit 129 të Kushtetutës, gjyqtari i Gjykatës Kushtetuese fillon detyrën pasi bën betimin para Presidentit të Republikës, kurse sipas nenit 8, pika 3, të ligjit nr. 8577/2000, mandati i gjyqtarit të Gjykatës Kushtetuese fillon nga data e betimit dhe mbaron në datën e njëjtë të atij muaji të vitit të nëntë, përveç rasteve kur Kushtetuta parashikon ndryshe.
7. Neni 127, pika 2, i Kushtetutës parashikon: “Mbarimi i mandatit të gjyqtarit të Gjykatës Kushtetuese deklarohet me vendim të Gjykatës Kushtetuese.”. Kjo dispozitë është zbërthyer në nenin 9, pikat 2 dhe 3, të ligjit nr. 8577/2000, sipas të cilave: “Kërkesa për deklarimin e mbarimit të mandatit të gjyqtarit bëhet nga Kryetari i Gjykatës Kushtetuese. Kryetari i Gjykatës Kushtetuese, jo më vonë se 3 muaj përpara përfundimit të mandatit të një gjyqtari të Gjykatës Kushtetuese, sipas pikës 1, shkronjat “a” dhe “b”, të këtij neni, si dhe menjëherë në rastet e mbarimit të mandatit përpara afatit ligjor, njofton organin e emërtesës për vendin vakant. Procedura për emërimin e gjyqtarit të ri përfundon jo më vonë se 60 ditë nga vendimi i Gjykatës Kushtetuese që ka deklaruar përfundimin e mandatit.”. 

8. Për sa më sipër, në përputhje me parashikimet kushtetuese dhe ato të ligjit nr. 8577/2000, Gjykata vlerëson se mandati i anëtarit të Gjykatës Kushtetuese, zotit Altin Binaj, mbaron në datën 2.5.2022, për rrjedhojë kërkesa është e bazuar dhe duhet pranuar.

PËR KËTO ARSYE,

Gjykata Kushtetuese e Republikës së Shqipërisë, në mbështetje të neneve 127, pikat 1, shkronja “b”, 2 dhe 3, si dhe neneve 8, pika 3, dhe 9, pikat 1, shkronja “b”, dhe 2, të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, me shumicë votash,
VENDOSI:

- Deklarimin e mbarimit të mandatit të anëtarit të Gjykatës Kushtetuese, zotit Altin Binaj, në datën 2.5.2022.
- Njoftimin e këtij vendimi Presidentit të Republikës dhe Kuvendit të Shqipërisë.

Ky vendim është përfundimtar dhe hyn në fuqi menjëherë.
Marrë më 22.12.2021.
Shpallur më 7.1.2022.
Kryetare: Vitore Tusha

Anëtar: Marsida Xhaferllari, Elsa Toska, Fiona Papajorgji, Sonila Bejtja

Anëtar kundër: Përparim Kalo

